text:
Ayera a trata un kaso penal kontra 2 polis di warda di polis Otrobanda, polis J.J.A. (45) i T.R.B.C. (31). Nan ta ser sospechá di entre otro maltrato di un sospechoso i uso no-outorisá di outoridat. Ta kasonan ku a tuma lugá 27 sèptèmber 2015 den bario di Panamá i den un sel na Rio Canario i 10 di òktober 2015 riba kaya públiko. Tur 3 biaha e mesun persona tabata víktima, esta e hòmber S.S.C. (22).
S.S.C. a ser maltratá na 2 okashon. El a sufri leshon na entre otro kara, garganta, skouder i ámbos wowo. E maltrato, sigun testigunan den Panamá, a tuma lugá ku man, moketa, bui i bleki di gas lakrimógeno. E maltrato tabata asina severo ku e víktima mester a bai poli klínika pa kose su herido nan i haña otro tratamentu médiko. Polis A. tabata sospechá S.S.C. di a hòrta 2 tayer di un baiskel. E kaso a sali kompletamente for di man na momentu ku polis A. a presentá den bario di Panamá pa atendé e denunsia di un señora.
Fiskal di Ministerio Públiko (OM) a akusá e 2 polis di entre otro violensia eksesivo i uso di violensia desproporshonal. E polisnan a violá, sigun Fiskal, artíkulo 2:275, artíkulo 2:276 i artíkulo 2:360 di Kódigo Penal di Kòrsou. Hechonan serio ku a kousa hopi daño i trema innesesario na e víktima. E polisnan na nan turno a purba di defendé nan mes pero Fiskal a hasi un demanda pa J.J.A. di 18 luna prison di kual 6 luna kondishon, 3 aña proeftijd i 5 aña ku e no por ehekutá su trabou komo polis (ontzetting uit ambt). Pa T.R.B.C. 6 luna prison kondishonal, 3 aña proeftijd, un kastigu di trabou di 240 ora i 3 aña ku e no por ehersé trabou komo polis (ontzetting uit ambt).
E víktima a entregá un daño perhuisio di 44.692 florin. Esaki ta pa entre otro kubri un renchi orea i un kadena di oro. Ámbos a kibra durante su maltrato. Sobrá di e montante ta pa kubri trouma ku el a sufri.
Wes ta duna sentensia aki 3 siman.


c: text/html

text:
Campeonato Heineken di Aruba Softball Bond dedica na dos baluarte sra. Bertha Wolf Croes y Eugenio “Tan” Helder a continua riba veld di Dragon Hitters na Baracadera. Den categoría di A-Klas tabatin 2 otro candeloso partido.
Den e prome partido di anochi e equipo di Everick Rincones, esta “Blackhawks” a bin por la goma y ta propina e equipo di nos amigo Antonio Ras esta “Predators” un knock-out p’asina celebra nan victoria y consolida nan mes na number dos riba e tabla di posición.
Marcolino Werleman di Blackhawks a cubri henter e ruta pa bay cas cu e victoria, mientras Juan Soza di Predators mester a consola su mes cu e derota.
Blackhawks 14 careda, 11 hit, 2 eror. Predators 4 careda, 4 hit, 5 eror. Mihor bateadornan pa Blackhawks ta Sergio Laurant 2-2, Clay Shipley, Jerrick de Kort, Gregorie Croes tur a bay di 3-2, Roderick Geerman 4-2 y Marcolino Werleman di 2-1.
Pa Predators a destaca na plato Roger Tromp 3-2, Antonio Ras 2-1 y Elton Croes di 3-1.
Den e di dos wega di anochi Black Yoker ta derota Celebrities den un tremendo wega 10-9. Black Yoker 10 careda, 10 hit, 0 eror. Celebrities 9 careda, 6 hit, 2 eror.
Brayen Webb ta cubri henter e ruta y ta resulta pitcher ganador, mientras Jose Baez ta perde e partido. Mihor bateadornan pa Black Yoker ta Joshua Lucas 1-1, Brayan Courtar y Xioson Jansen ambos di 3-2.
Pa Celebrities a luci cu e madera den man Wendsley Kock, Jose Baez y Michael Daal tur a bay di 2-1.
Weganan di campeonato oficial di Aruba Softball Bond ta continua e siman aki. Dialuna 17 di juli AA Pizza Hut Monsters vs Piratas, diamars 18 juli Macuarima Indians vs Royal Power, Diaranson 19 juli Piratas vs Balashi Premuim, diahuebs 20 juli Spuiters vs Pizza Hut Monsters, Diabierna 21 di juli Piratas vs Macuarima Indians tur e weganan aki lo ta doublé header riba veld di Dragon Hitters.
Tambe diabierna 21 di juli Balashi Premuim lo enfrenta Royal Power na veld di Flatstone.
Pues campeonato ta den pleno rotación cu mas di 10 wega den e siman aki. Softball @ “full forcé”.

robotstxt: allowed

filter: keep


text:
ORANJESTAD - Diabierna 3 di november ultimo presidente di Parlamento Guilfred Besaril a bishita korpschef di Cuerpo Policial di Aruba Dolfi Richardson. E bishita di presidente di Parlamento ta pa conocemento y orientasion. Como colega den Cuerpo Policial di Aruba tabata un honor pa Sr. Besaril den su posicion nobo como presidente di Staten pa hasi un di su prome bishita na Centro di Husticia na Macuarima. Alto Comisario a keda masha contento cu bishita di Sr. Besaril na Cuerpo Policial. Sr. Besaril ta e prome polis den historia di Aruba pa bira e voorzitter di parlamento. Esaki tabata un momento oportuno pa felicita Sr. Besaril mirando cu e ta forma parti di Cuerpo Policial y ela acepta e reto aki pa un funcion importante pa pais Aruba, na Alto Comisario richardson a subraya.
Desde aña 1994 cu Sr. Besaril a drenta Cuerpo Policial di Aruba na unda ela crece, siña y sirbi nos comunidad. awe ta mira un polis den un puesto di presidente di Staten y ta yena nos cu sumo orguyo pa wak nos hendenan ta sigui crece y sirbi nos pais.
ORANJESTAD - Un atraco arma a tuma lugar na un apartamento na Playa awe merdia. Segun vocero suplente di polis Liliana Rasmijn, tabata pa 11:57am na un apartamento na Beaujonstraar cu un atraco a tuma lugar. E cuidadano a tende hende bati na su porta y ora la habri esaki encuestion ta topa cu dos hende homber cu un arma di candela. Nan no tabata tin cara tapa y nan a papia spaño. Nan a bai cu dos cellular, $200, mas afl 400,- . Nan a huy na pia direcion pabao. Mas e cuidadano no por a wak door cu nan a sere den su apartament y no por a sali. E caso ta den man di atraco team . Slachtofferhulp tambe a presenta na e sitio pa duna asistencia na e cuidadano cu a keda den un susto. Ken cu por a wak algo jama tiplijn di polis 11141.
ORANJESTAD - Awe durante oranan di madruga Recherche di districto 1 a efectua un huiszoeking na un adres na Madiki. Na e adres 3 persona nacionalidad Venezolano (2 hende homber y 1 hende muhe) y ilegal a wordo deteni. Por bisa tambe 1 pistool y municion a wordo tuma den beslag. Pa mas detaye ariba e investigacion tuma contacto cu OM.
ORANJESTAD - Awe 7 januari 2018 pa mas o menos 8 am Central di Polis a yama Maritiem Polis cu un boto Venezolano mester a yega Boca Cathalina. Patruya Strand Polis tambe a bai e direccion ey. Na jegada di patruya, Strand enberdad ta topa un boto. Ta trata di e boto registration AQYM 2498 "Las Gemelas". Maritiem polis tambe a presenta na e sitio y a cuminsa cu nan investigacion. A resulta cu dia 4 januari 2018 e boto menciona a sali di Venezuela di porta "Tocopero" cu 2 persona na bordo pa bai pisca. Nan a bai pisca den besindario di penisula di Paraguana. Nan a haya problema cu motor y drief pasa Peninsula di Paraguana voorbij. Nan purba hasi señal cu nan cuchiu pa tera pero sin resultado. Nan a sigui drief bin direccion noord. Nan a keda drief 3 dia riba laman. Nan tawata tin awa so na bordo pero sin cuminda. Door cu nan a tira reda den awa di Venezuela nan tawata tin algun pisca na bordo y asina a cuminsa come pisca kuru. Stroming a hiba nan te trece nan algun miya pabao(west) di Aruba. Door cu nan a waak tera nan a keda purba start un motor y a logra tambe net pa trece nan sera di tera na altura di Boca Cathalina. Pa mas o menos 0600 am awe mainta nan a yega Boca Cathalina. Un di nan a bula na awa bai tera pa busca ayudo. Boto di polis BP 2 a bin terpl. Y a tuma e persona nan over y asina sleep nan boto direccion waf di Barcadera. Personal di immigracion a klaar in e persona nan. Via caminda nan official por a saca afo cu enberdad Venezuela a manda un aviso cu e 2 persona nan aki ta perdi riba laman. Mirando nan tawata cansa y sin come bon e ultimo dianan Rode Kruis a tuma nan over pa asina majan mainta nan traha riba nan boto pa nan por sigui bek direction Venezuela. Maritiem polis a juda nan cu spark plug y fuel pa nan boto. Asina pa nan por jega bek Venezuela sano y salvo.
ORANJESTAD - Control di trafico di e unidad di motor di polis durante y despues di fakkel a produci basta boet. Segun vocero di polis Lito Laclé a bisa NoticiaCla, un total di 32 boet a wordo repartí.2 invordering rijbewijs den aanhouding di rijden onder invloed, na cual un a supla 1035 ug/l ( esey ta den e grens di alcoholvergiftiging) . Boetnan nan ta varia di verlichting, inhalen, roodlicht, cellular, bescheidenen. Fotonan ta di archivo cortesia KPA.
ORANJESTAD - Durante y despues di Fakkel, tabatin 24 detencion. Segun vocero policial Lito Laclé ,Fakkel a cuminsa pa exactamente 8.10 pm y e last lap a drenta 2.15 am. Di e 24 detencion, 2 tawata pa core influencia di alcohol, 1 cu tawata wordo buska di Husticia. E resto mayoria tawatin di haber cu “Openbare Dronkenschap” of pa bringamento. Tawatin un total di más o menos 150 Polis ariba pia.
ORANJESTAD -Cuerpo Policial Aruba ta cla pa inicia un otro temporada di Aruba su carnaval. E aña aki carnaval 64 ta conta cu mas o menos 150 agente policial cu lo ta riba pia pa parada di flambeu diasabra awor dia 6 januari. Cu diferente unidadnan manera K9, Mobiele Eenheid, Cuerpo Especial Arubano, Motor Unit y polisnan uniforma cu lo forma parti di parada di diasabra awor.


text:
Superwela den coma
Cariño di Siman di Buki pa Mucha 2016 ta cla! Esaki ta un buki nobo pa mucha na 2 idioma, Papiamento y Hulandes. E buki su titulo ta ‘Super wela den coma’ (na Hulandes ‘Superoma in coma’). E buki ta un regalo den cuadro di e Festival di buki pa mucha. Cu cada compra di buki na libreria di 25 florin minimo. ta haya e buki aki gratis (tanten cu tin den stock). Cu esaki biblioteca conhuntamente cu e librarianan local participante na e Festival di Buki kier stimula lesamento un poco mas.
E mucha homber Stan tin un super wela y un super welo. Despues cu su welonan a bin biba na Aruba Stan, su ruman muhe chikito y su mama tambe a bin biba na Aruba. Stan kende semper kier traha spreekbeurtnan hopi special ta presenta un superspreekbeurt tocante su super welonan. Pero un dia su superwelo, kende ta un mago, ta haci un joke cu wela. Di spanto wela ta bay den un coma. Stan y su ruman muhe kier haci tur cos y todo por todo pa saca nan Super wela for di un coma. Lesa mas di e aventuranan cu Stan ta pasa den cu su famia.
Autor di e buki ta Fred Diks, ilustracion ta di Rudyomar Leysner, traduccion na Papiamento di Lilian Semeleer, Redaccion Jeroen Hoogerwerf. Esaki ta un publicacion di Levendig Uitgeverij, cop. 2016. E ta contene 96 pagina. ISBN 978 94 91740
E buki aki a keda realisa cu cooperacion di Antraco Aruba NV, Biblioteca Nacional Aruba, Bruna, De Wit Stores, Divi Imapct, FCCA, Fundacion Lotto pa Deporte, Plaza Bookshop, Guardian Group, Kiwanis Club of Palm Beach, Plus Accountants, Quota Club, RBC Royal Bank, Van Dorp y Zeerover.


text:
Durante e reunion semanal general di Kiwanis Club of Aruba, e presidente, Aurora Dijkhoff, a introduci oficialmente, Jo-Anne Arends y Krish Mahtani como e dos miembronan mas nobo di e club. E persona cu tabatin e tarea pa dirigi e discurso pa e instalacion di e miembronan nobo tabata Bob Spellen, cu ta miembro di Kiwanis Club of Aruba desde 1990.
Bob tabata 2 aña sigui Presidente, 1994-1995 y 1995-1996 y despues di 2 aña el a ricibi Distinguish President.
Na 2009-2010 el a fungi como Lieutenant Governor y na 2010 el a haya tambe e reconocemento di distinguish Lt. Gov. Fuera di Kiwanis, Bob a ricibi Ridder in de Orde na 2012. Bob actualmente ta canditado pa vice-governor di Division 26 pa 2017-2018.
Como e sponsornan di e instalacion como miembro tabata; Aurora Dijkhoff, Ryan Kock y Tessely Koolman, cu a presencia e acto oficial momento cu Bob Spellen a pin e boton di Kiwanis, haciendo asina Jo-Anne y Krish oficialmente miembro di e club.
Pa Jo-Anne, e ta un honor di por a ricibi e boton pa forma parti di e famia di Kiwanis. Jo-Ann ta traha na Aruba Airport Authority como “Air Service Development Manager”. E ta un participante fiel na Kiwanis Club of Aruba su “Annual Charity Golf Tournament” y ya caba Jo-Anne ta activo den e club su “Committe of Traffic Awareness”.
Pa Krish e ta un honor tambe pa por carga e pin di Kiwanis. Krish ta conoci den e mundo di entretenimiento y ta wordo considera e “Guru di Aruba” den entretenimiento”. Krish ta maneha su propio compania “ELITE Productions & Entertainment”. Recientemente el a habri “Emotions” y e ta doño di Cool FM. Krish semper a support e “fundraising events”di Kiwanis Club of Aruba y Kiwanis su SLP’s Clubs.
Durante e anochi di instalacion tabata tin como orador Ryan Kock, cu su topico “Biba den bo Presupuesto”, cu a ricibi un tremendo acogida. Ryan tabata presidente di Kiwanis Club of Aruba y ta chairman di e exitoso eventonan pa recaudacion di fondo. Ryan ta un accountant y belastingadviseur cu mas di 20 aña di experiencia.
Recientemente un delegacion di Kiwanis Club of Aruba tabata presente na e segundo DCM na Corsou caminda cu e club a ricibi e “Division Award”, cu e score mas halto den e division pa su logronan den e prome kwartaal di e aña Kiwanistico.
Kiwanis Club of Aruba ta un club cu su miembronan ta hopi dedica y activo, trahando primordialmente na bienestar di nos muchanan y otro proyectonan na beneficio di nos comunidad. E siguiente actividad ta dia 19 di maart, cu ta e Fundraising Golf Tournament na Divi Links, unda e fondo recauda ta bay back den comunidad.


text:
Un candela a kima un mural di 2000 aña di antiguedad y hunto cu e mural aki tambe a kima otro pida di un compleho arkeologico na noord di Peru, Walter Alva Director di museo Tumbas Reales di Sipan a informa.
“Ami a haya un noticia lamentabel tocante un candela cu a destrui e monumento arkeologico di Ventarron”, Alva a informa riba un comunicado.
Segun e arkeologo, Ventarron ta un representacion di arkitectura antiguo di noord di Peru, cu tabatin e pintura mas antiguo di America.
E candela a cuminsa ayera atardi, y el a bay cu algun pochi di ceramica, mural di mas di 2000 aña di antiguedad y tambe informacion documental cu tabata propiedad di e compleho arkeologico Ventarron na Pomalca, na region di Lambayeque.
E candela a cuminsa pa motibo un grupo di trahado di empresa Pomalca a cuminsa kima un tereno, caminda tabatin un cultivo di caña di sucu.
“Nos ta perde un monumento excepcional y unico riba su genero. Mi ta spera cu lo cuminsa un investigacion y asina haya sa cua hende ta responsabel di suceso aki. Ami kier mustra mi sentimento hopi tristo y di indignacion pa e perdida cu nos a registra aki”, Alva a bisa.
Bombero a sigura cu e suceso ta controla awor na un 95%. Fiscalia ta riba zona ey y eynan nan ta evalua tur responsabilidad pa grupo administrado di empresa Pomalca.
Den un comunicado, ministerio di Cultura di Peru a condena tur atake contra patrimonio cultural y el a solicita na fiscalia pa cuminsa tur investigacion riba e suceso di candela cu a produci na compleho di Peru.
El a bisa tambe cu e personal tecnico specialisa den conservacion di monumento, a move pa zona di Ventarron, pa asina evalua e daño cu candela a laga na luga ey.
E luga arkeologico Vetarron ta un luga cu mas di 4500 aña di antiguedad y ta na banda oost di e cero Ventarron.


text:
LES 19
Ken Ta e Esclavo Fiel y Prudente?
Poco prome cu Hesus su morto, e tabatin un combersacion cu cuater di su discipelnan—Pedro, Santiago, Juan y Andres. Ora e tabata papia di e señal di su presencia den e ultimo dianan, el a haci nan un pregunta masha importante: “Ken realmente ta e esclavo fiel y prudente cu su Doño a nombra riba su sirbidornan di cas pa duna nan nan cuminda na e debido tempo?” (Mateo 24:3, 45; Marco 13:3, 4) Hesus a duna su discipelnan e siguransa cu e, como nan “Doño”, lo a nombra un grupo di hende cu constantemente lo a percura cuminda spiritual pa su siguidornan durante e tempo di fin. Ken lo a forma e esclavo aki?
Un grupo chikito di siguidornan ungi di Hesus. E “esclavo” ta e Cuerpo Gobernante di testigonan di Jehova. E ta percura cuminda spiritual na ora pa e pueblo di Jehova. Nos ta depende di e esclavo fiel aki pa sigui haya “suficiente cuminda na e debido tempo.”—Lucas 12:42.
E esclavo aki ta maneha e cas di Dios. (1 Timoteo 3:15) Hesus a duna e esclavo aki e gran responsabilidad di maneha Jehova su organisacion riba Tera. Esey ta encera cuida e propiedadnan material di e organisacion, dirigi e actividad di predica y siña nos pa medio di nos congregacionnan. Pa “e esclavo fiel y prudente” por duna nos e cuminda spiritual cu nos tin mester, na e ora cu nos tin mester di dje, e ta provee esaki pa medio di nos publicacionnan y tambe pa medio di e programanan cu nos ta haya na nos reunionnan y asambleanan.
E esclavo aki ta fiel na e berdadnan di Bijbel y na e encargo cu el a haya pa predica e bon noticia. Y e ta prudente den e manera sabi cu e ta cuida e interesnan di Cristo riba Tera. (Echonan 10:42) Jehova ta bendiciona e esfuersonan di e esclavo aki. Con asina? Cu aumento y tambe cu abundancia di cuminda spiritual.—Isaias 60:22; 65:13.
Ken Hesus a nombra pa alimenta su discipelnan spiritualmente?
Den ki sentido e esclavo ta fiel y prudente?


text:
ORANJESTAD (AAN) – A-LINE Legal Business Support ta e oficina di abogado mas nobo na Aruba.
Situa cerca di Ayo Rock Formations, A-LINE Legal Business Support ta bo partner pa tur servicio hudicial, tanto pa negocio como pa persona priva.
E lema di e oficina ta “Top of the line service for a reasonable fee”, of “Servicio di primera clase pa un prijs rasonabel”.
Natalie van Oosten – Doorenbos LLM.
A-LINE Legal Business Support ta funda door di Natalie van Oosten – Doorenbos LLM.
Natalie a naci y crece na Hulanda. Desde 2003 e a traha como abogado prome na Hulanda, y desde
2005 na Aruba. E a traha pa un empresa di Trust y un oficina di notario pa diferente anja, pero awor e
ta bin bek na su profesion original como un abogado.
Natalie tin experiencia extenso como abogado, door di cual e por asisti su clientenan cu hopi asunto
diferente. E ta masha corecto y e tin bon bista pa detayes, como cu e ta kere den calidad halto na
prome lugar. Natalie ta hopi dedica na servicio personal. E tin bon bista pa e interes comercial di su
clientenan, mientras cu e ta mantene un bon bista tambe riba e banda hudicial di e caso.


text:
Semanalmente lider di MEP Evelyn Wever-Croes ta ricibi personanan na Cede di MEP cu mester di un of otro ayudo. Sea di belasting, of asuntonan di onderstand of legal.
“Locual cu mi a constata yudando nos pensionadonan ta cu nan ta hayando cobransanan di AZV hopi inhusto. Pa cuminsa e tarifa di AZV ta hopi halto pa pensionadonan.
Un pensionado mester paga 10,5% di su pension na prima di AZV, siendo cu un persona cu ta traha ta paga 1,6% di prima so. Den esaki nos mester trece cambio y rebaha e prima di pensionado pasobra 10,5% pa e pensionado paga ta demasiado halto”, segun Wever-Croes.
“Pero no ta esey so ta e problema. E problema mas grandi ta cu SVB ta retene di menos di e pensionadonan. SVB ta haci uzo di un areglo bieu, y no ta tene e prima completo di 10,5%.
Y esaki ta pone cu ora e pensionado haya un cobransa na fin di aña, e ta haya pa paga EXTRA na AZV. Tin biaha e AZV ta bin mas halto cu e belasting mes. Esaki no ta husto, pasobra ta e pensionado ta sali perhudica”, lider di MEP ta splica.
“E problema mas grandi ta keda e cumulacion di pensioen. Ora un pensionado cu ta haya e pensioen di biehes haya un otro entada acerca, e ta hay’e cu cobransanan di mil florin bay ariba. Esaki ta pasobra ainda e Gobierno aki ta cobra belasting riba pensioen di biehes.
Nan ta bisa cu nan a purba cambi’e, pero puntra cual pensionado cu bo kier, y bo lo scucha cu nada a cambia, ta pio cos a bira. P’esey nos lo elimina e belasting riba pensioen di biehes”, Wever-Croes ta bisa.
“Pensionadonan ta esnan cu mas a wordo neglisha den e ultimo 8 añanan. Nos mester percura miho pa nos grandinan, y MEP lo percura pa alivia nan peso di belasting. E ta mi area di experticio y mi sa exactamente con pa hacie. Nos compromiso cu nos pensionadonan ta pa alivia nan peso di belasting, elimina belasting riba pensioen di biehes, y baha e prima di AZV pa pensionadonan”, asina lider di MEP, Evelyn Wever-Croes a duna di conoce.


text:
E Benefisionan Sosial di Meditashon TrasendentalKrea Pas Mundial no ta e motibu ku mayoria hende ta duna di kon nan ke siña meditá.Tòg ta esaki tabata Maharishi su meta ora el a introdusí Meditashon Trasendental pa prome biaha na 1958.
Maharishi a enfatisá ku pas individual ta e unidat básiko di pas mundial, huzando e anologia ku meskos ku no por tin un mondi bèrdè sin mata bèrdè, no por tin un mundu di pas sin individuonan pasífiko. Maske tin hopi individuo sinsero dediká na e kousa di pas, establesé pas ta rekerí mas ku simplemente adoptá un kerensia sikológiko di pas. Por logr'é solamente pa medio di un transformashon na e nivel di mas profundo di mente humano i pa medio di un kambio korespondiente den e fisiologia. Maharishi a splika ku ora mente i kurpa ta profundamente na pas, e or'ei pensamentu, habla i akshon lo radia espontaneamenteun influensia di harmonia den e bisindario.
Poder di konsiensia kolektivo
nvestigashon ámplio publiká den revistanan sientífiko prinsipal ta demonstrá ku e efekto poderoso di baha strès di Meditashon Trasendental tin un efekto suavisante, indirekto riba e poblashon den bisindario.
Ora individuonan ta praktiká Meditashon Trasendental i su téknikanan avansá huntu den grupo, investigashon a demonstrá un bahada dramátiko i inmediato di strès sosial, kriminalidat, violensia, i konflikto – i un oumento den koherensia, positividat, i pas den hinter komunidat.
E efektividat úniko di e aserkamentu aki di prevení violensia sosial, terorismo i guera, a keda konfirmá pa mas ku 50 demonstrashon i 23 estudio sientífiko. E investigashon aki a keda skrutiná kuidadosamente pa sientífikonan independiente i a keda akseptá pa publikashon den revistanan akadémiko di nivel mas haltu.
"E trabou aki meresé e konsiderashon di mas serio."
"Por pretendé posiblemente ku e impakto potenshal di e investigashon aki ta surpasá esun di kualkier otro programa di investigashon sosial o sikológiko andando. E investigashon a pasa eksitosamente un serie di prueba estadístiko ku ta mas amplio ku mayoría investigashon sientífiko riba tereno di resolvé konflikto. Ami ta pensa ku e kos aki ta funkshoná, i e teoría ku ta indiká esaki meresé e konsiderashon di mas serio pa parti di akadémikonan i meskos tambe gobernantenan."
David Edwards, PhD, Profesor di Gobernashon na Universidat di Texas Austin.


text:
Djaweps 7 di sèptèmber 2017, alrededor di 12 or di merdia, Polis a detené un hòmber sospechoso relashoná ku maltrato ku a tuma lugá dia 3 di sèptèmber 2017 na De Savaan.
Riba e dia en kuestion e sospechoso F.J.R. nasé na Kòrsou di 41 aña di edat, a presentá na kas di su èks kasá, drenta den kamber i maltratá e pareha di su èks kasá. Detenshon a tuma lugá na Warda di Reshèrshi na Winston Churchillweg.
A presentá e sospechoso dilanti di un Fiskal Ouksiliar ku a ordená su enkarselamentu pendiente di mas investigashon.


text:
WILLEMSTAD.- Minister Bert Koenders tambe tabata na New York na mes momentu ku Minister presidente Eugene Rhuggenaath. Na e momentu ei tabatin kòmbersashonnan Venezuela. Riba nos pregunta ku si akaso tabatin kombersashon riba refineria i e posibel traspaso pa GZE i si akaso sr. Koenders mester tabata parti di e kòmbersashonnan aki, e minister a splika ku apsolutamente ku no.
Durante di e biaha di trabou a kombersá ku vários representante di diferente pais manera Panama, Venezuela, Trinidat i otronan.
A kombersá hopi riba e situashon di kambio di sistema di naturalesa den área di Karibe i a bini hopi dilanti segun Rhuggenaath ku nos mester trata na wak kon pa ta solidario ku otro. Kon pa konstruí bibiendanan mas solido posibel i kon pa lanta e paisnan ku a keda afektá bèk.


text:
Minister di Husticia, mr. drs. Arthur Dowers a propone pa bin cu e ley di combati molester (bestrijding overlast). Ta trata aki di un ley unda ta crea varios poder pa combati molester, manera esunnan crea dor di gang, adicto y bendedonan di droga. E ta duna mas instrumento pa por mantene ordo publico y siguridad na un forma hopi mas eficiente.
E instrumento di nos leynan penal ta complica y hopi biaha ta tuma hopi tempo pa por actua den algun caso specifico. Den e ley aki ta crea podernan administrativo unda Minister por tuma medidanan, p. e. casnan cu ta causa hopi molester, cu p. e. tin bendemento di droga den cantidad chikito, unda e instrumento penal no tur ora ta duna e resultado desea como cu e cantidad di droga ta tiki, unda caso no por duna castigo of sigur no castigo halto. Cu e ley aki, awo lo bay tin poder pa p. e. laga cera e cas pa un periodo y si tin mester permanente.
E ley aki ta crea e posibilidad pa anuncia areanan di risico pa siguridad, cual ta areanan cu ta conoci na unda tin hopi molester di gangnan, desordo, hortamento, vandalismo, etc. y lo crea mas poder pa por controla. Lo bay bin cu e “gebiedsverbod” unda por prohibi personanan cu a comete cierto delitonan pa bay den un cierto area pa no causa problema eynan mas.
Tambe ta crea mas poder pa actua den caso cu tin eventonan grandi y unda ta stroba orden publico, creando molester pa p. e. bisiñanan eybanda. Tambe a constata cu muchanan jong, hasta bou di 12 aña, cu ta riba caya te laat sin supervision di mayor, sa crea molester p’e bisindario.
Lo bay bin cu instrumentonan pa por actua, unda mayornan por haya un orden pa nan yiu, cu mester ta bou di supervision di mayor.
E ley aki ta un di varios leynan cu Minister Arthur Dowers a bin cu ne pa por sigui combati criminalidad y pa garantisa siguridad na Aruba. Por pensa tambe riba cambio di e “Politieverordening”, introduciendo e “cameratoezicht” na Aruba y e cambio haci den “Landsverordening verdovende middelen” creando mas posibilidad pa controla personanan den forma preventivo tambe riba posicion di droga.
Den e cambio di “Vuurwapenverordening” a crea mas posibilidad pa controla den forma preventivo riba posesion di arma.
E leynan aki, cu ta ehempel di djis algun di nan, a resulta masha exitoso. A base di tur e posibilidad aki a confisca hopi droga y hopi arma cu antes lo no por a confisca, si no ta pa e cambionan cu Minister Dowers a implementa.
Raad van Advies a entrega su conseho na Minister Dowers rib’e ley aki. Den e conseho aki Raad van Advies a mustra nan preocupacion pa cu cierto podernan y instrumentonan nobo introduci cu den nan bista ta mucho estrecho.
Ministerio di Husticia ta trahando dia y anochi pa garantisa mas siguridad y tambe ta na altura di kico ta necesario pa por haci esaki mas miho y eficiente. Cu e ley aki lo por combati algun tipo di molester riba termino cortico, evitando cu mester cana e proceso penal cu por ta largo. Ministerio di Husticia lo contesta preguntanan di Raad van Advies y lo duna splicacion mas amplio rib’e necesidad pa cu e podernan nobo aki, cu sin duda lo ta na beneficio di mas siguridad na Aruba.


text:
Teaser titel:
Balor agregá di Premiashon
Teaser tekst:
Na kuminsamentu di otro aña ku yen di reto pa e sektor di empresa chikí, pa henter sek-
tor komersial i en efekto pa henter komunidat di Kòrsou, ta pas bon pa kuminsá e aña ku
e tema di premiashon. Premio pa empresa ku a destaká den un ke otro ramo, pero tambe
e balor agregá pa premia empleadonan den empresa i organisashon ku ta sirbi komo bon
ehèmpel pa otro, sea ku ta pa nan motivashon, nan kalidat di servisio, nan produktividat,
nan balentia, nan amabilidat – den un palabra pa nan presentashon na e kliente i e relashon
di trabou.


text:
Zelma "Yùfrou Chèma" Maduro honrá
ku 2007 'Outstanding Woman Award"
Willemstad - Zelma "Yùfrou Chèma” Maduro a keda honra djabièrnè último ku e rekonosementu ‘Outstanding Woman Award’. Tabata di dos biaha ku a entregaa e rekonosementu aki den kuadro di e konferenshanan anual pa hende muhé na Kòrsou. Durante di konferensha 2006 a entregá e promé ‘Outstanding Woman Award’ na Nilda Juliana kende durante di mas ku dos dékada a logra ku su empresa ‘Servisio Na Bo Òrdu’ pa duna hende muhé trabou, abriendo oportunidat pa e hende muhé ku ke traha i gana su pan di kada dia.
A skohe pa duna e rekonosementu di 2007 na Zelma "Yùfrou Chèma” Maduro kende a traha 52 aña den skolnan preparatorio na Kòrsou, siñando míles di mucha pa nan traha riba nan futuro.
E ‘Outstanding Woman Award’ ta un sapatu hilchi haltu punta fini dilanti meskos ku tin den e logo di e konferenshanan anual 'About Women and....'.
E sapatu aki simbólikamente ta duna oportunidat na hende muhé pa kita tur estorbo ku nan topa den nan kaminda i ku lo por stroba nan karera profeshonal. Esnan ku haña e rekonosementu aki a duna muestra ku nan a surpasá bareranan visibel i no visibel ku a benefisiá tambe otro hende muhé. Ta bai sigui duna e rekonosementu aki den futuro na hende muhé riba 60 aña di edat di den Karibe pero preferiblemente den Antia (Kòrsou) kendenan sin masha publisidat por prueba ku nan a traha realmente na desaroyo i empoderamentu di hende muhé. Di e forma aki tambe ta rekonosé un hende muhé ku a logra mérito profeshonal i por presente komo role-model na profeshonalnan hóben.
Pa mas informashon riba e Outstanding Woman Award por tuma kontakto ku BISInc na 767-9255. Riba e potrèt por mira:
1. Momentu ku esnan presente na e konferensha anual 'About Women and Power' tabata aploudí Zelma "Yùfrou Chèma” Maduro
2. Zelma "Yùfrou Chèma” Maduro rondoná pa oradónan i organisadó di e konferensha anual pa hende muhé About Women and Power.


text:
Tio Ali cu otro gira pa scol rond Aruba
Nos ta contento cu por anuncia cu Tio Ali for di Corsou ta forma parti di e grupo di autor, ilustrador y contador di storia cu ta bishita diferente scol otro siman.
Alvin Inecia ta conoci cerca mucha bou di su nomber ‘Tio Ali’, e personahe cu ta entretene mucha cu storia y mucho mas. Muchanan ta wak e como e Tio Ali hopi pret y dibertido. Tio Ali ta usa musica di tambu, rima, cuenta, cantica y poesia ritmico, sonido y movemento pa yega na e mucha.
Tio Ali ta educa mucha di un forma recreativo y dibertido. Por ehempel pa haci un mucha consciente di importancia di limpiesa y higiena Tio Ali ta toca, canta y baila pa por pasa e mensahe. Tio Ali ta traha cu diferente tipo di grupo. Cu adulto pa medio di tayer y training. Tio Ali ta duna training riba diferente tema por ehempel con ta conbibi cu otro den harmonia. Tio Ali ta presenta durante actividad special y sa duna terapia musical na adulto. Tambe e ta traha cu hendenan cu un of otro desabilidad. Tio Ali ta skirbi y conta cuenta, skirbi y declama poesia tanto suave como ritmico, y e ta skirbi y canta cantica pa mucha. Tio Ali a produci 4 CD di cuenta, poesia ritmico y cantica pa mucha.
Biblioteca Nacional Aruba ta ofrece diferente actividad pa mucha otro siman den cuadro di su Festival di buki pa mucha. Muchanan por topa cu autor entre 3or y 4or di dialuna pa diahuebs. Lo tin contamento di storia, musica, canto y baile. Na biblioteca na Playa tin presentacion di Irene Heim (dialuna), Charlotte Doornhein (Diamars), Gino Vrolijk (Diaranson) y Tio Ali, Tio Gabi y Emerita (Diahuebs).
Na biblioteca San Nicolas tambe tin presentacionnan special di 3or pa 4or. Tio Ali, Tio Gabi y Emerita (Dialuna), Tricia Chamma (Diamars), Indra Hu (Diaranson), Cathleen Giterson (Diahuebs). Tur mucha ta bon bini. Presentacionnan ta completamente gratis.


text:
Di acuerdo cu Hefe di Districto di Santa Cruz, Adrick Croes
Varios t’e partidonan politico cu a haci peticion pa organisa nan parada politico, riba e diadomingo prome cu dia di eleccion, esta pa dia 17 di september.
Pero no por duna nan tur permiso, y lo otorga un solo permiso. Kier men, por ta compara cu ultimo eleccion, lo no permiti dos parada pa dos diferente partido riba mesun dia.
Segun e Hefe di Districto di Santa Cruz, Adrick Croes, kende ta encarga cu tur peticion, cu actualmente ta analisando tur peticion cu a drenta. Lo no duna mas cu un permiso pa partido. Cada partido lo tin nan localidad di preferencia, pero finalmente ta Cuerpo Policial lo tuma su decision, unda su departamento di Trafico y Planologie lo duna nan conseho.
E aña aki, Cuerpo Policial ta pidi p’e partidonan tene bon cuenta cu e rutanan cu nan kier core, debi cu tin varios proyecto di infrastuctura grandi ta tumando lagar, manera e.o. Green Corridor, Watty Vos Boulevard, pa no lubida e diferente rotondenan cu ta bao di construccion.
Lo no permiti pa trafico keda obstaculisa na un solo sitio, pesey mes, ya tin decision, cu no por permiti pa dos parada politico wordo organisa riba un solo dia, Inspector Adrick Croes a laga sa.
MES LIñA DI MANEHO
Di acuerdo cu e Hefe di Districto di Santa Cruz, lo mantene mesun liña di maneho cu 4 aña pasa. Riba e ultimo diadomingo prome cu eleccion, semper e partido na mando, den e caso aki AVP lo tin e permiso pa organisa un parada di auto.
Demas partidonan por solicita pa cualkier otro fecha prome cu esaki.
CONFRONTACION
Manera ya menciona, cu lo no por permiti dos partido tin nan parada riba un solo dia. Polis kier evita cu siguidornan di e partidonan lo por topa otro riba e ruta. Esey semper tabata y ta e punto di salida di Polis.
Pa loke t’e puntonan di riesgo, eseynan ta mas o menos conoci caba y asina mes, Polis ta cla pa cualkier eventualidad y ta prepara pa tuma e medidanan necesario segun Adrick Croes.
Sigur alcohol tin su influencia grandi durante campaña. Polis sigur lo trata di mustra cada partido pa splica nan siguidornan pa sa di comporta nan mes debidamente, pa despues no tin mester di lamenta cualkier confrontacion.
Mira kico a pasa algun dia pasa na Sta. Cruz unda a surgi por poco un confrontacion grandi entre AVP y MEP, y ta danki na un reaccion rapido di Polis, esaki a keda na unicamente un discusion verbal.
Polis di tur skina di Aruba a acudi na rotonde di Santa Cruz pa planta ordo, y asina a evita lo peor.
PARADA DI VICTORIA
P’e parada di victoria, permiso ta bay p’e partido cu gana eleccion. Si no tin ganador, p.e. tin empate na prome lugar, ta pensa di duna cada partido un diadomingo, y lot lo dicidi cua lo bay prome.


text:
Aruba Tang Soo Do Bond presente na torneo Internacional na Belgica y Inglatera
Oranjestad, Aruba 26 di april 2017. Diasabra ultimo a biaha pa Hulanda, Tamara Erasmus (2 Dan) den e deporte di Tang Soo Do. Na Hulanda, Tamara lo topa cu Yzra Thiel (1 dan) y hunto nan lo atende dos competencia di Tang Soo Do na Europa. Yzra Thiel actualmente ta studiando na Hulanda y ta entrena na un scol na Arnhem (Equilibrium Tang Soo Do). Durante e prome dianan e dos atletanan lo hiba un preparacion pa e competencia na Arnhem pero tambe lo entrena algun biaha na Spijkenisse riba invitacion esaki serca Kyo Sah Raymond von Harras di e organisacion ATO na Hulanda, ambos atleta lo haci nan ultimo ensayonan prome cu nan competencianan internacional na Belgica y Inglatera.
Yzra y Tamara lo mira accion diasabra na Cardiff, Inglatera caminda nan lo competi tanto den ‘forma’ (hyungs) y combate (sparring). Despues nan lo sigui rumbo pa Brussel, Belgica caminda nan lo atende cu un otro Torneo na e International School di Brussel organisa pa KyoSah Tom de Ceuster di e organisacion EMTF. Aruba Hapkido Association & Aruba Tang Soo Do Bond ta masha orguyoso di nan atletanan y ta desea ambos tur clase di exito.
Un danki sigur na Lotto, e Loteria di Aruba pa medio di Comision di Subsidio cu a yuda subsidia e biahe y competencia di e atletanan di Aruba Tang Soo Do Bond
Cumprando weganan di Lotto, e Loteria di Aruba bo ta contribui na deporte riba nos isla. Meta di e fundacion ta pa organisa loteria, cambia bida di su hungadonan y na mes momento inverti den deporte local pa medio di donacionnan na e Comision di Subsidio.


text:
Comite Olimpico Arubano den cooperacion cu IBiSA pa algun aña a inclui den e programa di deporte escolar e Olympic Day Kids Run. E competencia aki ta forma parti di e celebracion mundial di Olympic Day cual ta e celebracion di Movimento Olimpico riba cual ta celebra e re-nacemento di e Weganan Olimpico Moderno.
E aña aki e Olympic Day Kids Run ta tuma luga riba diasabra 17 di Juni na Marine Verlof Center Eagle Beach y ta cuminsa pa 8 or di mainta. Pa 7 or di mainta e participantenan por buscanan number y nan t-shirt.
Na e evento aki historicamente masha hopi mucha ta participa y esaki ta netamente e meta di Comite Olimpico Arubano tambe. Un di e metanan principal ta pa duna mas tanto mucha posibel un oportunidad pa participa na un evento deportivo. Pues pa e competencia aki e participacion di e mucha ta importante y no pa mira specificamente ken a gana y con duro a core. Pa e motibo aki e distancianan ta relativamente cortico pa asina tur mucha – si e ta den bon condicion fisico of no – por completa e distancia.
Manera anuncia anteriormente e competencia aki ta specificamente pa muchanan di scol y pa duna tur mucha oportunidad pa participa ta anuncia cu ainda inscripcion ta habri.
Pa registra e mucha mester haci esaki via su scol. Pero den caso cu e scol no a inscribi e mucha ainda e mayor por acudi na IBiSA pa haya e formulario di inscripcion pa despues laga e scol firma y stempel esaki.
Scolnan cu ya caba a inscribi ta Colegio San Hose, Mon Plaisir Basisschool, Colegio Bon Bini, St. Annaschool, Fatima College, Mariaschool y Faith Revival School.
Naturalmente tur otro scol basico y scol avansa ta keda cordialmente invita pa inscribi nan alumnonan pa e Olympic Day Kids Run 2017.
Un invitacion special ta bay pa e hobennan di 14 y 15 aña. E aña aki a habri e posibilidad pa nan tambe participa na e competencia aki. Nan lo core un distancia di 3 km.
Comite Olimpico Arubano ta gradici Mc. Donalds, Totto Aruba y IBiSA pa nan contribucion pa haci e Olympic Day 2017 posibel.
Pa mas informacion por tuma contacto cu IBiSA na tel. 5824987 y puntra pa Edgard Erasmus of Junior Daké.


text:
Awe tabata un dia yen di sorpresa lingwístiko si nos ta mira e dos bon rekurso ku mi a haña pa siña dos lenga konstruí hopi interesante. Mi a haña nan danki na un wep sait ku ta mustra su mes hopi útil ora dediká tempu tur dia na siñamentu di hopi kos. E promé lenga konstruí ta esun di e film Avatar, es desir, Na’vi. E di dos lenga ta esun papiá pa e Dothrakinan den e seri televishon Game of Thrones. Kual di nan bo ta preferí? E dos gramátika ta hopi interesante ma ya kaba mi a disidí pa siña un tiki Dothraki, kisas esaki ta un bon ehersisio miéntras nos ta warda pa e episodio nan nobo di Game of Thrones aki un luna. Kisas nos no lo mester di e subtítulonan den e próksimo papiamentu den Dothraki di e seri. Ya kaba mi a siña e vokalnan den Dothraki.
«Dothraki òf Na’vi?» recibió 0 desde que se publicó el domingo 13 de enero de 2013 . Si te ha gustado este post quizá te gusten otros posts escritos por Manuel Ortega.
Deja un comentario
Disculpa, debes iniciar sesión para escribir un comentario.
Si no tienes todavía usuario puedes crear uno, que te servirá para comentar en todos los blogs de la red indiana en la
página de registro de Matríz.


text:
Prome Minister Mike Eman, banda di ta na Hulanda pa celebracion di dia nacional di Aruba, tabatin un agenda sumamente druk e siman cu a pasa. Asina a reuni cu instancianan gubernamental, gobernante, politiconan, pero tambe partnernan importante pa Aruba, particularmente partnernan economico.
KLM sigur ta un di esakinan, pero tambe ATA-Europe cu tin un trabou sumamente importante pa mercadia Aruba den e continente Europeo.
Xena Profet ta conshero di Ministerio di Turismo, Transporte, Energia y Ambiente y a asesora Prome Minster den tur e reunionnan relata na turismo.
Den reunion cu Oficina di Aruba Tourism Authority na Europa, a atende puntonan di interes manera e promocion di Aruba como destino den mercado Europeo y e tendencia di biaheronan. Como conclusion por bisa cu mas y mas mercado ta habriendo n’e continente pa Aruba, directamente of den combinacion cu otro destinacion.
Profet a duna di conoce cu, durante e reunion cu ATA Europa, a haya un bista mas di e cifranan di airlifit y con importante e mercado Europeo ta pa Aruba.
A papia cu ya Hulanda t’e fuente di bishitante principal, pero tambe ta ricibiendo turistanan di Scandinavia y Italia.
E ultimo aki a conoce un aumento resaltante, caminda hopi Italiano ta scoge nos isla como nan destino pa honeymoon.
Loke tambe ta hala atencion di e tendencianan aki, ta cu bishitantenan Europeo ta busca pa hinca Aruba den combinacion cu otro destino den e hemisferio aki.
Por ehempel, ta planea un City Trip pa New York y hunto cu esey, ta traha un Island Trip pa Aruba.
Cu e informacion aki, ta keda awor na Aruba Tourism Authority pa hunto cu su partnernan den e industria, crea mas oportunidad di paketenan caminda por yega Aruba facilmente for di otro paisnan den Norte America.
Un strategia cu ATA ta aplicando caba ta pa traha cu asina yama ‘influencers’ cu ta personanan cu tin hopi ‘followers’ of siguido riba social media.
Ta invita nan pa bin Aruba y asina ta yega directamente na un mercado hopi grandi. Un ehempel di esaki t’e bishita cu e canta-autor Hulandes Marco Borsato a haci na februari ultimo durante Carnaval.
“Esaki tabatin un ‘PR value’ masha grandi y asina ta purbando pa hendenan tin otro bista di Aruba, pa medio di hendenan famoso cu ta gosa di nos isla,” Xena Profet a splica.
Tambe a señala cu e mercado di Europa ta bira mas importante, awor cu ta wak con e bishitanan for di Venezuela a bira menos.
Aruba tin bentahanan importante manera un bon conexion danki n’e 6 buelo pa siman cu KLM ta haci entre Schiphol y Aeropuerto Reina Beatrix.
For di eynan ta facil pa conecta cu cualkier otro airport na Europa. D’jey ta bin acerca esnan cu ta prefera di yega Aruba via Merca, pais cu cual tambe tin hopi bon conexion y e facilidad di “Pre Clearance ta haci’e hopi facil pa turistanan bin Aruba y bay Merca bek sin ningun problema,” asina e consehero a finalisa bisando.


text:
Ora Baka tin Lechi , Esú e ta krepchi
Presentacion di buki na biblioteca
Ora Baka tin Lechi , esú e ta krepchi’
Diaranson anochi dia 20 di maart tin e presentacion di e buki ‘Ora Baka tin Lechi, esú e ta krepchi’ di e autor Irmgard Swakhoven-Troeman na Biblioteca Nacional Aruba. E autor di e buki aki ta e orador pa e anochi y invitadonan ta sr. Mirto Lacle y sr. Wim Rutgers. E presentacion ta cuminsa 7or y mey di anochi y un y tur ta bonbini na biblioteca.
‘Ora Baka tin Lechi, esú e ta krepchi’: Oralidad den obra di Doble R., tabata e tesis di Sra Swakhoven-Troeman pa obtene su Master Degree na Universiteit van de Nederlandse Antillen. Sra. Swahoven-Troeman a cuminsa su carera profesional como docente na Corsou y actualmente e ta docente na Universtiteit van de Nederlandse Antillen. E trabou aki ‘ Ora baka tin lechi, esú e ta krepchi’ ta corona di Irmgard su pasion pa e idioma ? su mama.
Troeman kier a duna un contribucion na literatura cientifico cu su tesis. Sra. Troeman a analisa e diferente obranan di Doble R y e impacto cu esakinan tin riba literatura y cultura di Corsou. Den su analisis sra. Troeman a analisa 32.750 palabra y 126 pagina di texto. Sra. Troeman a para keto na e diferente estilonan di rima cu Doble R ta usa, manera rima crusa, rima brasa, etcetera.
Tambe e parti di personificacion ta bin dilanti caminda por ehempel Shell ta bira hende. E parti biblico ta haya un lugar special den e obranan di Doble R. Den e contexto aki un di e obranan mas bunita di Doble R ta ‘Rei Salomon’. Paul Brenneker y Elis Juliana tambe tabata inspiracion pa diferente obra di Doble R, manera ‘Djasabra’, ‘Zamalakitoki’, ‘Zananatoni’ y ‘Simadan’. Sra. Troeman su deseo ta cu Papiamentu den su totalidad bira un herencia cultural.


text:
Prome cu cabesante di Colegio Ura Obou Ivan Croes a participa na e curso aki, e tabata purba di busca yen cos pa uza na scol, pero despues cu el a caba di sigui e curso su pensamento a bira ful otro con pa traha hunto. E programa di International
Day: June 6, 2017
Cada candidato di MEP ta un lider riba su mes
Aruba ta representa na Campeonato Continental Absoluto de las Americas na Medellin, Colombia
Segun lider di POR, Otmar Oduber: Pueblo ta hopi preocupa Ministerio Publico mester investiga negoshi di otorgamento di tereno
Otmar Oduber (POR) ta haya cu: ‘Mas decision descabeya tuma pa Prome Minister Eman den porta di campaña’
Hipólito “Eddy” Ras (POR): Introduci Open Leer Centrum na scolnan ta parti di digitalisacion di enseñansa y ta contribui na Life Long Learning
Pa mantene enseñansa na e competencianan cu sector di trabou ta desaroya, mester percura cu enseñansa desaroya y prepara alumnonan segun e direccion cu sector di trabou ta desaroya. Segun tecnologia ta desaroya, companianan tambe ta haci mas uzo di tecnologia. Computer y internet ta instrumentonan esencial na companianan, cual
Joselin Croes ta cla pa e reto di goberna despues di september 2017
InselAir International BV (Corsou) ta riba bon direccion cu su plan di stabilisacion
Diferente media di comunicacion a indica cu awe Corte di Husticia lo por declara InselAir Aruba bancarota. Esaki lo no tin efecto riba e servicio aereo cu InselAir International BV ta dunando, segun un comunicado di prensa. E dos companianan di aviacion aki no tin conexion financiero cu otro y ademas nan
E prome edicion di “Compartimi” tabata un exito
Melanie Wever a haci un tremendo trabou na Miami
Tur hende ta orguyoso di Arubianonan competiendo local of internacionalmente. E aña aki e Tricampeon di Paso Fino, e amazona Melanie Wever a competi den e competencia di Spectrum Internacional, unda cu el a logra e trofeo di Youth Equitation. Minister di Salud Publico, Cuido di Nos Grandinan y Deporte, dr. Carlos


text:
Minister Otmar Oduber: Alto ehecutivonan di Odinsa ta na Aruba
Durante di e conferencia di Prensa di Gobierno Minister di Infrastructura Otmar Oduber a elabora...
Mal tempo awe na Hulanda a cobra 3 bida
Mal tempo awe na Hulanda a cobra 3 bida. Situacion ta normalisando poco poco awor,...
Diasabra tambe por paga impuesto di vehiculo di motor 2018
Departamento di Impuesto ta participa na tur cliente cu mester paga impuesto di vehiculo di...
Na Ling & Sons si tin fruta I berdura fresco tur siman
Ling & Sons IGA Supercenter, e supermercado #1 na Aruba ta informa cu su carga...
Setty Christiaans-Yarzagaray: con pa trata animalnan ta hopi mas importante
Un asunto cu ta yega cerca na curason di parlamentario Setty Christiaans-Yarzagaray ta relaciona cu e...
Evelyn Wever-Croes: Mientras cu Venezuela no Firma no por reuni
Prome Minister Evelyn Wever-Croes despues di a ricibi pregunta di varios representantenan di prensa tocanta...
Control lo tey unda ta bende cuminda durante actividad di carnaval
Ivette Geerman di e Departamento di Higiena, durante conferencia a splica cu esnan cu ta...
ASB: Lo introduci un systema di scoring digital
Directiva di Aruba Softball Bond a wordo eligi 13 di December ultimo ta moviendo riba...
Sin educacion e progreso di un pais no por existi
Recientemente, Ministerio di Enseñansa hunto cu Departamento di Enseñansa Aruba tawata tin e honor pa...
Pelea cu machete a hera bay for di man
Algo pasa di 8'or di anochi diaranson, varios patruya di Noord y Strandpolitie a wordo...
Famia Korft ta bek na Hadicurari
Manera tur aña na Januari, e famigonan di Hadicurari, Brian y Gayle Kroft for di...
Celebra Dia di Betico na Museo Historico Aruba
Dia di Betico ta den porta y e team completo di Museo Historico Aruba (MHA)...
Shailiny Tromp-Lee: Green Corridor “Damn if we do, damn if we don’t”
Diamars ultimo, dia 16 di januari 2018, Minister Otmar Oduber tabata den Parlamento pa trata e...
Reunion di kwartaal cu resultadonan positivo pa AHATA
Directiva di Aruba Hotel and Tourism Association (AHATA) a tene nan prome reunion di 2018...
Aña pasa DIMAS a atende 14.135 peticion
Den 2017, Dimas a atende un total di 14135 peticion. Eseynan ta pa diferente meta...


text:
Despues cu diasabra ultimo, Minister drs. Paul Croes a subi caya pa bay felicita Minister Mike de Meza pa su cumpleaños, pero tambe pa topa su otro coleganan Minister, por a sinti cu el a haya un acogida masha grandi.
Unabes cu drs. Paul Croes a aparece den publico, a surgi e pregunta: Paul Croes ta prepara su mes pa subi lista proximamente? Siendo cu e no a wordo acusa, ni condena y si t’asina mes, e por tuma mesun posicion di politiconan na Corsou, condena, pero asina mes a subi lista y a keda eligi como Parlamentario.
Esaki lo nifica cu e lo asumi su funcion bek como Minister, despues di a tuma algun dia di vakantie?
Di otro banda Ministerio Publico no ta bisando net nada, cu tabata motibo pa aserca OM pa sa con leu e investigacion ta.
E Fiscal cu tin e investigacion a informa vocero di OM, pa informa nos cu awe e lo por duna un up-date di e caso di Minister Paul Croes. Mas e no kier bisa.
Pesey nos ta bisa cu awe lo t’e D-Day pa Minister Paul Croes, ya cu depende ki posicion OM tin, no ta exclui e posibilidad cu Minister Paul Croes lo cuminsa un caso den Corte, pasobra no por permiti pa OM keda tortur’e y su famia mentalmente asina.


text:
Cerca di conmemora 40 aniversario firma di Tratadonan Torrijos-Carter
ORANJESTAD (AAN) — Omar Torrijos- Herrera: “E Gobiernonan cu ta siña di historia, no ta insisti den landa contra coriente…”
Matutino DIARIO en colaboracion cu Fundacion Torrijos-Herrra, y su director Lic. Guillermo Villalobos Sole, ta sigui awe cu un resumen di e historia di e Tratadonan Torrijos-Carter, basa riba e historiador Omar Jaen Suarez.
E autor ta nara cu despues di e triunfo di Jimmy Carter como Presidente di Merca, dia 2 di November 1976, e posibilidad concreto di finaliza pronto y exitosamente e negociacionnan riba e Canal di Panama, a wordo habri.
Carter ta reconoce e situacion di America Latina y e tema di e Canal di Panama, for di tempo cu e tabata Gobernador di Georgia, y a forma parti di e famoso Comision Trilateral, interesa den e politica exterior di Merca.
E Comision a wordo lanta pa David Rockefeller na 1973, y a consisti di 180 personalidad di e paisnan desaroya, specialmente di Merca mes, entre nan el a recluta un parti hopi apreciable di su colaboradornan mas importante, manera vicepresidente Walter Mondale, Su Secretario di Estado Cyrus Vance, Zbigniew Brezinski, Consehero di Seguridad; Harold Brown, Secretario di Defensa y Sol Linowits, su negociador pa e Tratadonan cu Panama.
“Ademas, Carter tin un vision etico encuanto e relacionnan internacional y un compromiso moral di husticia den e trato cu otro paisnan. Como consecuencia, a facilita faborece un acuerdo cu Panama, specialmente despues cu e militarnan di e Pentagono a yega na e conclusion cu pa defende un Canal, lo mester a busca centenares di soldat y somete nan na e hostilidad Panameño y Latinoamericano. Asina aki Carter tabata dispuesto caba pa duna e impulso final na e negociacion aki, cu tabata languidece.
Bao di e perspectivanan di mas halagado di parti di e gobierno nobo di Merca, dia 10 di December 1976, e Canciyer Aquilino Boyd a reuni na Washington cu e secretario di estado saliente Henry Kissinger y a dicidi pa reanuda e combersacionnan. Un rond importante a keda celebra na Contadora di dia 13 te 19 di December, sigui pa otro encuentronan na Washington di 11 pa 15 di Januari, 1977, specialmente na mesa di “tierras, aguas y administracion di e Canal, den e Pentagono.
Den e grupo di negociador tabata tambe e autor di e relato historico aki Omar Jaen Suarez.
Ora cu Presidente Carter a asumi e poder, dia 20 di Januari di 1977, el a nombra e Hurista y diplomatico Cyrus Vance como Secretario di Estado y a adopta, dia 21 di Januari, den su prome acto decisivo riba asuntonan internacional, e memorandum mediante cual e ta ordena revisa e politica di Merca pa cu Panama, y en particular, e ta cambia e directivanan presidencial vigente for di 18 di Augustus 1975, cu e animo di logra rapidamente, un acuerdo aceptable pa ambos parti. Carter a designa, for di 8 di Februari, e Hurista y Diplomatico, ademas di gran ehecutivo Sol Linowitz como co-negociador manteniendo den e cargo di negociado principal, Ellsworth Bunker.
Mientras tanto, Panama a reahusta tambe su fichanan prome cu e delaster asalto den e negociacionnan largo aki. Dia 9 di Februari, na su regreso di Washington y di su reunionnan cu e Secretario Vance y miembronan di e Congreso, e Canciyer Boyd, di hecho hefe negociado Panameño, a wordo pusha pa renuncia y duna paso na e hurista y politico di izquierda Romulo Escobar Bethancourt, ken a bira di eynan pa dilanti e hefe negociado, contraparte di Bunker. E General Torrijos a asumi den practica e Hefatura superior di e politica exterior y den henter e proceso negociado di parti di Panama.
Den e siguiente articulo otro siman, lo referi na General Omar Torrijos-Herrera y con el a maneha e resto di e negociacion te final.
Nos ta gradici Lic. Guillermo Villalobos Sole pa su aporte pa e historia aki bira conoci na Aruba, door di e importancia cu pa nos economia e Canal di Panama, awe amplia, tin.
Omar Torrijos- Herrera: “ley ta mas husto entre mas cerca e ta di hende”!


text:
by LocoGamer | Jan 18, 2018 | Handheld, Top NewsE next game pa Harry Potter ta bay ta un mobile RPG game cu ta developed door di Jam City. E wega aki ta bay ta un RPG cu elements di MMO tambe den dje. E lo sali e aña aki riba iOS y Android. E wega aki ta net e wega pa esunan cu ta wardando e Pokémon GO AR...
by LocoGamer | Jan 18, 2018 | Handheld, Nintendo, Top NewsDurante CES’18 Hyperkin a show e prototype di nan next retro console upgrade. E biaha aki nan a show e return di e original Game Boy di 1989. Nan version lo yama e Hyperkin’s Ultra GB y e model ta inspira door di e Game Boy Pocket. E Ultra GB por uza tur e original...
by LocoGamer | Jan 15, 2018 | Handheld, Nintendo, Top NewsThe Pokemon Company a laga sa cu Detective Pikachu pa 3DS lo yega Europa y Merca dia 23 di maart e aña aki. E ta un wega hopi anticipa entre Pokemon fans y a sali caba aña pasa na Japon. E compania a release un trailer nobo tambe pa Detective Pikachu, y den e trailer...
by LocoGamer | Dec 3, 2017 | Handheld, Top NewsE Razer Phone ta e prome phone cu ta diseña pa gaming! Akinan nos a pone un par di pros and cons di e phone, cual tin mas pros cu cons pa bisabo berdad. Den short e phone tin un awesome, battery life, awesome speakers, awesome specs, awesome-ish display, y un shitty...
by LocoGamer | Dec 1, 2017 | HandheldTa bay tin dos PUBG mobile games nobo, pero esakinan ta bay ta obtenibel solamente… na China…pa awo I hope. E Chinese internet giant, Tencent ta patras di tur dos wega, cu su Timi Studio. Un di e wega lo add naval battles y e otro cu ta wordo traha door di...
by LocoGamer | Nov 30, 2017 | Handheld, Nintendo, PC, Playstation, Top News, Xbox...


text:
Recientemente Thomas & Marion Sudac a wordo honra como Embahador di bon boluntad p’e isla di Aruba.
E huespednan aki ta hopi special mes cu ta bishitando nos isla pa mas di 30 aña caba consecutivamente
E titulo simbolico aki ta wordo presenta den nomber di Minister di Turismo como un muestra di aprecio p’e bishitantenan cu ta regresa Aruba
Sr. Ricardo Croes di ATA a haci entrega di e certificado aki durante un ceremonia oficial na Casa del Mar Beach Club
Thomas ta comenta cu nan no lo cambia Aruba nunca pa un otro isla, dor di su beachnan blanco bunita y su hende nan amabel.
Riba e potret nan por aprecia sr. Ricardo Croes di ATA hunto cu Thomas & Marion Sudac y tambe Bob Rep. di Casa del Mar Beach Club.


text:
Kico t’e malesa diabetes? Diabetis ta un condición crónico cu ta ocuri na momento cu e curpa humano no ta produci of no por absorbe insulina suficiente.
E malesa diabetis ta wordo considera un epidemia mundial. Actualmente na mundo tin 422 miyon persona cu ta sufri di diabetes y pa 2040 ta premira cu esaki lo bira 642 miyon persona.
Club di Leonnan Internacional no ta keda man cruza den nan lucha contra diabetes y lo haci lo mas cu nan por pa preveni y trata e malesa di diabetis.
PAKICO NOS MESTER LUCHA?
E malesa diabetico ta afecta e persona, e famia y e comunidad, incluyendo nos sernan queri. Estadisticanan ta abrumador, pero nos lo por cambia esaki cu nos esfuerso pa crea un concientizacion pa prevencion y tratamento.
Según cifranan cada 7 seconde un persona ta muri di diabetes mundialmente. Diabetes ta di 6 causa di mortalidad mundiamente, como tambe e ta e di 6 causa di mortalidad di hende muher mundialmente.
Anualmente ta muri 5 miyon persona pa motibo di diabetes. Un 50% di esnan cu tin diabetis no sa mes cu nan tin e malesa. 77% di esnan cu ta sufri di e malesa di diabetes ta biba na paisnan cu entrada abao y mediano.
E 5 areanan di enfoke ta: Diabetes; Visión; Hamber; Medio Ambiente; Cáncer Pediátrico.
E visión di Lions Club International ta pa preveni diabetes y mehora e calidad di bida di esnan diagnostica cu e malesa di diabetes.
Nos organización tin como meta: 1) Educa nos mes y educa nos comunidadnan. 2) Crea un ambiente cu ta inpira y apoya un estilo di bida saludabel: 3) Ofrece e mayor acesibilidad na tratamento, medicina y equiponan di diagnostico: 4) Yuda implementa e maneho y plannan nacional riba e malesa di diabetes.
Strategianan ta lo siguiente: Prevención; Control; Investigación.
Den su campaña di prevencion Aruba One Happy Island Lions Club ta promove na nos comunidad pa adopta un estilo di bida saludabel. Esaki ta posibel dor di mantene e peso normal, practica ehercicio regularmente y come cuminda y pasaboca saludabel.
Como parti di e programa di concientizacion y hiba un bida saludabel dia 2 di december proximo Aruba One Happy Island Lions Club lo ta organisando su 1st Sinterklaas Fun Walk caminda henter famia por participa, tanto mayor como yiunan.
E caminata aki lo sali for di MFA Noord y lo ta di casi 5 kilometer. Lo tin awa y fruta p’e participantenan. E caminata aki lo tin participacion di Sinterklaas y su Pietnan. Den e siman nos dilanti lo sali mas informacion den medionan.


text:
Diamars den oranan di atardi, un welo a bay reverse cu su auto net na momento cu su nieto tabata pasando patras di e auto, cu consecuencia cu el a dal e mucha.
E mucha no tabata gravemente herida, el a haya algun rasca y tabata mustra ok.
Pero considerando cu ta trata di practicamente un baby ainda, a opta pa bay hospital cun’e pa hasi un check mas extenso.
Polis tambe a presenta n’e cas y a tuma datos di e welo y di e criatura.
Como cu e welo ta sufri di problemanan cardiaco, a pidi pa presencia di ambulans pa haci un chekeo medico cu e welo.


text:
Bon Ami Powder Cleanser Bon Ami Cleanser, Bon Ami Natural Powder Cleanser 400g Shop Naturally Bon Ami Cleanser, Bon Ami Powder Cleanser 400g Biome Bon Ami Cleanser, Bon Ami Powder Cleanser 14 Oz 400 Grams Pwdr Swanson Health Bon Ami Cleanser,
Bon Ami Powder Cleanser Bon Ami Cleanser
Bon Ami Natural Powder Cleanser 400g Shop Naturally Bon Ami Cleanser
Bon Ami Powder Cleanser 400g Biome Bon Ami Cleanser
Bon Ami Powder Cleanser 14 Oz 400 Grams Pwdr Swanson Health Bon Ami Cleanser
Bon Ami Cleanser Bon Ami 14oz Powdered Cleanser 04410 Cleansers Ace Hardware
Bon Ami Cleanser Youtube Bon Ami Cleanser
6 Cans Bon Ami Natural Cleanser Powder Glass Windshield Non Bon Ami Cleanser
Bon Ami Powder Cleanser 14 Oz 400 Grams Pwdr Swanson Health Bon Ami Cleanser, Bon Ami Cleanser Bon Ami 14oz Powdered Cleanser 04410 Cleansers Ace Hardware, Bon Ami Cleanser Youtube Bon Ami Cleanser, 6 Cans Bon Ami Natural Cleanser Powder Glass Windshield Non Bon Ami Cleanser,


text:
Diamars ultimo Qredits a establece su mes oficialmente na Aruba. Un bon desaroyo cu sin duda ta yuda economia di e isla.
Prome Minister Mike Eman, kende a traha duro pa logra haya e instituto Qredits na Aruba, a tene un discurso prome cu e apertura oficial a tuma lugar den edificio di MFA na Noord.
Den su discurso Eman a pone enfasis un bes mas riba un bon relacion den Reino y con e balor di Reino a percura pa amistadnan, e.o. cu Director di Ondernemend Nederland, Hans Biesheuvel, kende a bin Aruba pa inauguracion di Qredits, pero tambe pa logra otro proyectonan.
“E base pa Qredits bin Aruba a wordo poni cu un mision comercial na Brazil bou guia di e tempo ey Principe Heredero Willem Alexander. Eynan sr. Biesheuvel y ami a papia hopi di e posibilidadnan win-win di loke nos islanan por brinda na e parti Europeo di Reino y vice versa.”
Mike Eman a conta cu nan a bay en busca di e concepto win-win aki y a traha riba dje cu e meta pa realisa cosnan grandi.
Hunto a yega n’e conclusion cu nan tin un lista largo di actividad y iniciativanan cu nan mester desaroya y awe, cu apertura di Qredits por kita un di e iniciativanan di riba e lista.
“Pa loke ta Qredits mi a aserca Minister di Asunto Economico di e tempo ey Mike de Meza, tambe Minister di Enseñansa, Michelle Hooyboer-Winklaar y nos a apunta Richard Arends kende tabata traha como consehero pa trek e proyecto aki y su sucesor Philipe LaReine a sigui cu e trabou.
Sin nan esfuersonan grandi e proyecto aki no por a keda cla.”
Mike Eman a felicita sr. Oliver Vieira, kende a bira e manager di Qredits na Aruba, tambe Camara di Comercio cu tabata un di e prome stakeholdernan di e iniciativa bunita aki.
“Prome Qredits a bin establece su mes na Aruba, nan a papia cu nos y cu Kamer y Bureau Innovatie. Tur hende a duna nan sosten y cooperacion, e resultado ta cu Qredits a yega Aruba.
Eman ta contento cu e relacion cu Aruba tin cu Reino.
“Si nos sigui aserca Reino den forma constructivo, bay en busca di partnernan cu tin e mesun idea di Reino cu nos tin y nos ta traha hunto, anto nos por bin cu bunita productonan, di cual Qredits sigur ta un ehempel excepcional di esaki.”
Qredits ta un fundacion non profit cu ta otorga micro financiamento te cu 50 mil florin na un interes di 8,75% y ta coach entrepreneurs durante inicio di nan negoshi.
Loke ta diferencia Qredits di e demas institucionnan financiero ta cu e instancia aki no ta pidi borg p’e fianza.
Aprobacion di e fianza ta basa primordialmente riba e plan di negoshi cu ta wordo presenta, como tambe e habitonan y motivacion di e empresario.


text:
Un tema cu pueblo ta hopi pendiente di dje ta Restitucion. Placa cu nan tin cu haya bek. Directora di Departamento di Impuesto, Luenne Gomez-Pieters ta splica cu nan ta atrasa. Ta informacion cu nan tabata tin desde cu a cuminsa como directora na Departamento di Impuesto na 2015.
A entama un caminda, unda cu structuralmente a cuminsa traha riba e restrasonan cu tin. Conhuntamente cu tur e hefe di e departamentonan cu tin, cu ta concerni e aangiftenan cu tin cu wordo traha ariba.
A cuminsa ta atende cu esakinan. Por anuncia toch cu un sentimento di satisfaccion cu ta cabando cu 2013 practicamente. 2014 a cuminsa ta procesa no den masa grandi, pero den cantidadnan chikito pa por controla e aanslagnan cu ta wordo opgelegd, si esaki ta sosode manera mester ta, pa despues por cuminsa cu e massale verwerking di 2016. Clientenan ainda por spera afronding di 2013. Ta bezig ta pagando tambe restitucionnan di 2013 ainda. Tin cu comprondemento cu directie financien caminda cu ta haya cen deposita pa por paga e restitutie tambe segun e termino ta stipula y pa cuminsa cu 2014. Pa otro aña 2015, ta poni riba planning y 2016. Pa esnan cu no a entrega nan formulario di inkomstenbelasting 2016 ainda, nan no ta den default, pasobra e deadline ta apenas cuminsamento di April otro aña y lo yega otro aña na manera cu un caminda cu un cliente ta entrega su aangiften inkomstenbelasting y den e mesun aña ey lo haya su restitucion. A haal in e atrasonan cu tabata tin. Den dos aña y mey pa tres aña, a bin structuralmente ta trahando riba e retraso cu tabata tin. Awo falta ainda 2014 cu a cuminsa. Por anuncia esey tambe. 2015 y 2016 ta planea pa otro aña. Lo percura e ora pa ora cu e aangiftenan wordo entrega den e mesun aña e ta wordo procesa.
Departamento di Impuesto ta acepta retraso pero placa t’ey pa restitucion.
Posted by 24ora on Tuesday, December 26, 2017
Si tin un ley cu ta obliga departamento di impuesto, mantene su restrasonan tambe bij, Gomez-Pieters semper ta haya e chasco caminda cu bahamento di peso tur hende por, pero pa mantene e peso ta e reto. Mescos cu aanslag. Tur hende por haal’e in, pero awo tin cu percura pa mantene. Pa mantene por sigui den e mesun caminda di trabao cu ta haciendo. E departamentonan a cuminsa custuma cu e ritmo cu nan mester traha. E produccion cu nan mester draai, pero tambe tin otro cambionan di ley cu por obliga departamento di impuesto pa regel nan restitucion dentro di cierto terminonan. Por ehempel voldoening aangifte systeem cu ta conoci pa winstbelasting. Pa inkomstenbelasting tambe por ta e caso, caminda cu ta pone extra rekisito den e ley ey cu belastingdienst, dentro di seis luna, por procesa e aangifte inkomstenbelasting y si no haci esaki, gobierno por paga un tipo di interes. Sr. Andin Bikker a yega di bisa den pasado cu e sistematica ey lo por traha. Pero lo mester duna si e espacio pa por ta completamente bij cu e retrasonan pa despues por cuminsa cu un clean sleeve y percura pa keda mantene e proceso manera mester ta.
Cuanto placa ta bay na restitucion
Segun Gomez-Pieters, e por core den banda di 7 pa 8 miyon florin. Depende. Tin pago tambe ta sosode. Inkomstenbelasting tin cliente cu tin cu paga. Otro clientenan ta haya restitucion. E ta core den careda di un 7 pa 8 miyon.
Di financien
Ta hayando placa for di financien structuralmente, pa asina por procesa e restitucionnan.
Prioridad
Ta un prioridad pa duna bek, pasobra hopi biaha ta haya como critica, e cliente ta bisa cu tin cu paga e grondbelasting, tin cu paga e erfpacht, tin cu paga impuesto di vehiculo di motor, pero di un otro banda, departamento di impuesto debe e cliente. E critica ey, e feedback eynan ta hustifica. Pa e departamento ta un prioridad. Un belastingdienst cu ta funciona eficiente, tin probecho pa pais Aruba, pa e clientenan y e trahadonan. Kiermen manera cu haya algo mester proces’e mas pronto posibel pa e cliente tambe por haya su restitucion.
Manpower
Tin suficiente hende necesario. Ta mirando tambe riba otro tereno manera tecnologia, cu por sostene departamento di impuesto den esaki, caminda cu lo kier wak pa otro aña, pa fin di aña of comienso di 2019, pa digitale aangifte, caminda cu e clientenan por yena nan formulario di impuesto y entrega esaki digital, enbes via papel, e ta spaar placa pa print tur e formularionan aki. Mester corda pa inkomstenbelasting tin 40 mil cliente cu tin cu print aangifte pa nan. E aangifte biljet ta consisti di mas of menos 16 pagina. Ta hopi papel, ta hopi ink. Eynan por spaar ora ta trata gasto. Si tin e aangifte digital disponibel pa e cliente y si e cliente por entrega esaki digitalmente, por facilita e cliente, cu no mester bin y entrega e papelnan di impuesto y por haci esaki via website di Departamento di Impuesto.


text:
Santa Cruz – Diaranson anochi algo prome cu 7’or alarma a wordo bati pa un damita di mas o menos 16 aña cu a wordo gedal door di un auto.
E incidente lamentabel aki a sosode pabou di e rotonde di Santa Cruz, dilanti e dentista.
Na e sitio e auto Hyundai cu a dal e.
Segun nos a compronde ta cu e damita aki tawata crusando, di zuid pa bin nort.
Aparentemente un auto lo a duna chance pa crusa, pero e Hyundai patras kizas pura a bay pasa na su man drechi y lo no a wak e damita y ta dal e.
Un impacto basta duro, cu tawata precisamente den e skina drechi abou di e windshield.
E damita a sufri basta lesion na cara y cabes cu tawata sangra. Tambe e tawata keha di hopi dolor na cabes.
Dos ambulance a presenta basta lihe na e sitio y asina a cuminsa haci e preparacionnan necesario pa transporte pa hospitaal.
Rotonde a keda cera pa un rato door di polis, pa personal di ambulance por a trata cu e victima.


text:
Minister y Parlamentarionan di Partido AVP a uni forsa cu e hobennan di e hala hubenil HAC pa tene un accion di limpiesa y di e manera aki conmemora Dia di MamaTera.
Diasabra mainta, politico y sostenedornan di Partido di Pueblo Arubano y miembronan di Hubentud Activo y Consciente a topa na Savaneta for di unda a sali cabes pariba y a pone man na obra na beachnan di Grapefield y otronan puntonan na costa Noord di nos dushi isla.
Lider di partido AVP Mike Eman tabatey pa gradici y duna apoyo na tur e boluntarionan y pa participa su mes tambe na pikimento di sushi.
“Nos ta hopi contento cu awe riba Dia di Mama Tera nos por a bini hunto di parti di Ministernan, miembronan di Parlamento y hopi boluntario. Awe cada un a demostra den e forma con a duna nan aporte, cu nos tur stima nos isla y cu nos tur kier contribui na nos isla fuertemente”, asina Eman a bisa.
Na su opnion, e amor cu cual e trabou aki a wordo haci ta demostra cu tur hende tin un sentimento hopi special pa nos isla; un sentimento pa contribui na e limpiesa di nos isla cu ta simbolisa hopi tambe e amor cu partido y Gobierno a bin ta pone dilanti.
“Pa na 2020 Aruba un pais completamente berde sostenibel caminda nos ta proteha nos medio ambiente y nos ta ehempel pa mundo”, lider di partido a reafirma rondona pa colega y boluntarionan. Eman ta gradici di curazon tur cu a colabora.


text:
Biblioteca Nacional Aruba ta contento y orguyoso di por presenta un grupo di hende creativo y artistico cu ta bay duna tur cu tin den Festival di Buki pa Mucha. Autornan local, ilustrador y tambe contador di storia.
E buki di festival 2017 ‘E buki mas excitante di mundo’ a keda ilustra pa artista visual y docente di arte, Stan Kuiperi. Stan Kuiperi ta bay duna demostracion na muchanan di scol basico. Stan Kuiperi ta un artista visual y docente di arte cu un carera internacional y experiencia amplio den enseñansa di arte.
Gino Vrolijk ta cabesante di scol Fontein kleuterschool y escritor di buki pa mucha. ‘Ratatatata!’ ta un storia nobo di Gino Vrolijk cu e lo estrena durante e siman di Festival di Buki 2017. Un storia cu sigur tur mucha lo gusta y cu lo conscientisa nan riba e uzo di klapchi na final di aña. Liliana Braamskamp-Erasmus a skirbi diferente buki pa mucha y su ultimo obra yama ‘Overal monsters en spoken’. El a produci esaki hunto cu Jeroen Hoogerwerf y ilustradornan ta Mariella v.d. Beek y Vanessa Paulina. Liliana ta gusta skirbi masha hopi mes y tambe stimula mucha pa lesa mas. Cu pasion e ta participa na Festival di Buki pa Mucha.
Vanessa Paulina ta un artista visual cu a ilustra diferente buki pa mucha. E ta conoci tambe pa su cuadranan y murals. Vanessa a expone su obranan rond mundo y Vanessa ta gusta duna workshops diferente. Vanessa a produci 3 buki; ‘Tocht over de rivier’, ‘Puppie’s verhaal’ y ‘Wat word ik later?’ y tin mas produccion na caminda.
Sergio Tjie-A-Loi ta bay pa su di dos rond den Festival di Buki pa Mucha. Su mensahe ta ‘Kere den bo soñonan y haci nan realidad den bo bida’ manera e mes ta haci ora cu su talento, soño y oportunidad ta bini hunto. E ta bay scol cu musica, canto, poesia y comedia pa entretene tur mucha.
Emerita Emerencia ta otro talento local cu ta yuda biblioteca semper pa hiba storia, canto y musica pa mucha y hende grandi. Emerita tin un carera rico den mundo di teatro y enseñansa y cu pasion e ta hiba su publico den mundo di fantasia.
Irmgard Frans a publica otro buki pa mucha e luna aki y ta yen di storia nobo pa conta e muchanan di scol den siman benidero. Irmgard ta ilustra su mes bukinan, bukinan cu storia basa riba recuerdonan di su infancia.
Richard Dabian ta un contador di storia, cantante y e gusta teatro y baile. Richard ta boluntario pa Fundacion Bon nochi Drumi dushi. Richard recientemente a cuminsa traha na biblioteca pa reenforsa e team di biblioteca hubenil. Richard ta join e grupo pa duna muchanan di scol un presentacion dibertido. E ta trahando duro riba su disfraz.
Lientje Maduro ta un maestra di scol, mama y ilustradora. Pintamento ta su hobby cu ta trece hopi placer den su bida. Lientje ta hopi entusiasma pa bishita diferente klas pa “Conta cuenta y pasa momento nan dushi cu otro”. Lientje a ilustra e buki ‘Penchi, e conenchi cu su skeiro di djente. Semper el a gusta lesa y bishita biblioteca pa scohe buki cu plachi bunita. Last but not least biblioteca ta presenta poeta Lily Clarisa Henriquez. Lily Clarisa ta docente Ingles, escritora di storia, poeta y e ta gusta declama. E aña aki Lily Clarisa a publica un coleccion di poema bou titulo ‘Lost love poems’ na biblioteca. Lily Clarisa tambe ta bishita diferente scol den siman di 6 pa 10 di november.
Sheila Werleman Semper Sheila a gusta pinta y haci entre otro un estudio den Diseño Grafico na Hulanda. E tin un amor special pa ilustracion pa mucha. E ta doño di e compania ‘Smile Art & Design’ bou cual e ta produci un revista y website pa mucha yama Cleconchi. Sheila a ilustra diferente buki pa mucha manera: ‘Kitrin di Florin’ di e autor Eveline Ruiz-Croes, ‘Si bestia por a papia’ di e autor Jacques Thönissen, ‘Landa Lily’ di e autor Mili Arends y ‘Nini ta loer’, di Mercedes Petrocchi. Na 2011 Sheila a ilustra e buki 'Pepe Picuda y Didi Djindja' di autor Desiree Correa, cu tabata e regalo di siman di buki. Tambe el a ilustra e buki ‘E grito di e shoco - balia cu biento’.
Astrid Gietel ta un contador di storia di curason. Astrid tabata maestra di scol cu a traha hopi aña cu Mediateca escolar di biblioteca y e ultimo añanan prome cu el a baha cu pensioen el a traha cu biblioteca. Hubenil caminda e tabata guia mucha cu lesamento y traha huiswerk y organisa actividad special pa stimula lesamento. Ainda tambe despues di su pensioen biblioteca por conta cu Astrid Gietel pa actividad special.
Informacion di tur autor y ilustrador y contador di storia a bay pa tur scol participante y riba website di biblioteca por haya mas informacion. Na biblioteca ta traha continuamente na promocion di lesamento y ta duna informacion riba diferente topico. Un evento grandi ta e Festival di Buki pa Mucha. E siman cu ta bini e grupo aki ta duna biblioteca un man pa logra su meta.


text:
E agencia di prensa oficial ruso (TASS) a informa cu polis a aresta diadomingo mas di 200 persona cu a congrega den centro di Moscow den un manifestacion, no autorisa, contra e Presidente Vladimir Putin.
“E number di persona deteni awor ta di mas cu 200”, tabata e declaracion di un fuente policial, despues di e concentracion di un grupo di oposicion prohibi cerca di e Kremlin.
Segun polis, 263 persona a keda deteni “pa altera ordo publico. Tur a wordo hiba na diferente warda di polis local”.
E lider opositor Viacheslav Maltsev, kende tabata candidato pa eleccion legislativo na 2016 y cu tin un canal politico riba YouTube cu ta conta cu hopi followers, lo ta esun cu a convoca e comunidad pa un manifestacion masal diadomingo rond Rusia, pidiendo un “revolución popular” y pa pone punto final inmediatamente n’e mandato di Vladimir Putin.
E servicio di seguridad ruso (FSB), a bisa diabierna cu nan a detene un grupo di partidario di Maltsev cu tabata planiando di realisa “accionnan extremista di amplitud”, entre nan pega oficinanan na candela y atakenan contra agentenan policial, durante e weekend cu a caba di pasa.


text:
Despues di un exitoso temporada di Aruba su Carnaval 63, Los Laga Bai kier extende un palabra di gratitud y felicitacion na tur nos 500 participantenan pa cu nan creatividad, exuberancia y alegria durante nos celebracion di 35 aña di existencia.
Tambe nos kier a gradici tur nos boluntarionan (bartenders, drivers, LLB girls/guys), nos security team, Cuerpo Policial di Aruba, Cruz Cora Aruba y naturalmente miembronan di SMAC pa a organisa un tremendo Carnaval. Un danki special ta bay na Robert Jeand’or y Su Solo Banda Show y Bencho Giel cu hunto a percura pa e ambiente musical cu a compaña LLB riba caminda.
Un danki grandi ta bay pa e sponsornan di LLB cu ta haci tur esaki posibel: Romar Trading (Heineken), Albo Aruba NV, NV Arubaanse Wegenbouw Mij., CMB, Wema, Aruba Lottery, Manrique Capriles, Best Doctors, Blue Eyes Catering, Richelle Beauty Vision y I.L. Laboratorio Familiar NV.
Danki na tur medionan di comunicacion cu a sostene y elogia nos durante e temporada di Carnaval. Na tur otro instancia y/of persona cu a yuda nos di un manera of otro pa nos por a celebra nos di 35 aña riba caminda, un danki di curason.
Por ultimo na e pueblo di Aruba en general DANKI pa e apoyo y e animacion cu semper LLB por conta riba dj’e durante paradanan y un pabien cu e exito di Carnaval 63.


text:
Ganso Checo
Raza Checo di Ganso
Ganso Checo
E ganso Checo ta e unico raza nativo na e pais. E ta un raza ya ta existi pa varios siglo.
Compara cu otro raza, e ganso cheko ta relativamente chikito, pero resistente na come y na reproduce. E ganzo aki tin un insitnto maternal halto pa pone webo y cria e jiu nan.
E plumanan di e ganso Checo ta halto den calidad, y tin mihor cu mayoria di ganzonan pa wordo usa pa yena cusinchi.
E ganso checo ta un raza especial pa cria extensivo riba un escala chikito, mescos cu criadornan a hobby pasobra e alimentacion ta hopi bon. Pasobra e tin un curpa mas chikito, e producion total di carni ta mas abouw. Pa e motivo aki, e ganso Checo no por competi cu gansonan mas grandi. Su ventaha ta den e matadero mas grandi cu ta rindi, y carni di miho calidad cu ta mas fini y tin miho sabor.
Debi na demandanan mas abouw, su cria ta mas probechoso pa criadornan chikito compara cu e cria di e razanan di ganso mas grandi y pisa o hibrido y special pa broiler.
Un tempo, e ganzo checo tabata mas amplio den regionnan di Chekoslovakia, especialmente den e parti zuid y west di e pais. E tabata representa un parti grandi di e entrada di criadornan di bestia. Na mitad di siglo 19, mas di 50 mil ganzo a wordo exporta cada anja pa Bavaria (Alemania) mas di 1000 tonelada di weba pa Alemania, Francia, Swiza y Hulanda. 100 tonelada di webo pa Alemania, Belgica y Inglatera.
Breed description
Ganso Checo
Peso
Macho di ganso 5,5-6,6 kg
Hembra di ganso 3,5-5,6 kg
Egg production 10-20 webo
Peso di webo 120 g
Kolo di webo white
Utilisation carni, plumanan, (webo)
Ring size
Macho di ganso 24 mm
Hembra di ganso 24 mm
Copyright © Ganso Checo, 2006-2018. All rights reserved. Last update: 02. di desember 2017


text:
Oranjestad - Cas di Cultura hunto cu Muse Theather and Events y e elenco di On The Quays a pone Aruba, hari, yora y namora un biaha mas, haciendo e presentacion di e Show di Broadway RENT uno exitoso.Durante e dianan di 1, 3, 4 y 5 di november Cas di Cultura tabata bon bishita pa nos comunidad unda cu nan a gosa di un tremendo Show cu un elenco cu a bin for di New York y asina presenta algo nunca antes mira riba nos isla. Ademas e musica a wordo presenta pa nos banda local cu e coordinador Carlos Bislip, conductor Keiji Ishiguri, riba bass Ivan Quandus, guitara Martin Buitenweg, riba drum Carlos Bislip, keyboard cu Angelo Kock y tambe riba guitara Chuco Hoek. Sigur e combinacion di tur e gruponan envolvi a haci cu Aruba por a aprecia con e calidad internacional y nacional ta hiba nos isla y Cas di Cultura na exito.E elenco mes a keda hopi contento y agradeci pa e acogida cu nan a haya. E grupo di hoben aki a presenta cada show cu hopi energia, entusiasmo y sobre todo hopi amor, esaki tabata e tema principal di e show. E show tambe a wordo presenta na 2100 studiantenan di scol secundario. E studiantenan a haya e oportunidad di cera conoci cu e actornan mas di cerca y hacinan pregunta. Esaki a bay den colaboracion cu varios comerciante, cual di parti di e grupo completo tras di e show aki kier bisanan danki.No solamente comunidad por a mira e actornan riba e escenario, pero tambe nan a percura pa ta involucra den nos comunidad. Bishitando diferente localidad demostrando nan talento y apresio pa e isla di Aruba. Tambe nan a bishita e medionan di comunicacion local cu a habri nan porta pa e ekipo aki.Cas di Cultura, Muse Theather and Events y e elenco di On The Quays kier gradici e comunidad di Aruba pa asisti na e presentacionnan y apoya e hubentud.
(ADVERTORIAL)
ORANJESTAD – Diabierna anochi a tuma lugar e eleccion di Prins y Pancho di Aruba su carnaval 2018 den tur categoria.
ORANJESTAD - Diaranson anochi, Stichting Musica a organisa e registracion pa Aruba Caiso & Soca Monarch 2018. E registracion di Tumba Contest y Aruba Caiso & Soca Monarch a tuma lugar hunto na Centro di Bario Brazil. Varios participante y band leader a acudi pa asina finalisa nan registracion na e grandioso festival, cu sigur ta un di e eventonan durante e temporada di Carnaval cu ambos musico y publico ta anticipa p’e. Tabata bunita pa experiencia e modo cu varios banda y musico a yega na e registracion uniforma y algun hasta cu fanfaria y brassband cual a haci e anochi aun mas special.
ORANJESTAD - E aña aki diadomingo 14 di Januari lo tuma luga e Boatfest 2018 cu cerbes Chill, unda botonan lo yega hunto y tur hende lo pasa un rato ameno. Algun aña pasa a inicia e Boatfest di cual e aña aki Brouwerij Nacional Balashi ta participa pa di 3 aña na e evento aki. E Boatfest a cuminsa algun aña pasa ora cu e tabata Aruba Boat Trip conhunto cu Varadero. Pa por participa na e evento, lo tin un reunion cu e capitannan di boto pa repasa e puntonan importante.
ORANJESTAD - Manera ta conoci, durante luna di december 2017 SETAR a lansa su campaña “Share your Joyous moments” den cual e clientenan ta comparti nan momentonan di alegria pa por gana premionan atractivo. Durante e programa popular carnavalesco “DEN DJE” na Telearuba, SETAR a haci entrega di regalo na dos di e ganadornan. Nathan Berkel a gana Afl. 1000 na gift certificate di Maduro Travel y Natasha Pietersz a gana Weekend Stay pa 2 persona (all inclusive). E otro ganador ta J. Soliana cu a gana un SETAR Gift Certificate na valor di Afl. 250.
ORANJESTAD - Den e campaña di fin di aña SETAR kier a realisa algun soño di su clientenan. Tur cliente cu a haci uzo di un of mas promocion di e campaña a ricibi un “Wish Tag”. Riba e “Wish Tag” aki e cliente a pone un di su deseonan y a colg’e den un di e “Wish Tree”nan cu tabata situa den cada Teleshop y na SETAR Store.


text:
Directora di biblioteca sra. Astrid Britten a haya bishita di e escritor di buki pa mucha, sr. Gerald (Gerry) Franca. Sr. Franca a entrega un ehemplar di su buki nobo titula ‘Carlito ta bay keiro’ na directora pa e coleccion nacional.
Un buki sumamente colorido yen di aventura di Carlito. Gerry Franca ta trata na tene expresionnan oral tipico na Papiamento den su estilo di skirbi y conta storia. Esaki cu e meta pa siña mucha di expresionnan cu bo no ta tende hopi mas, por ehempel “Pepe Dori, Buchi Yeye y Mario Kriki semper tabata bisa cu Pedrito tabata midi e tabata midi e pista di baila. No, pa no kere cu Pedrito tabata cana cu un liniaal rond riba e pista di baila ta midi e vloer. No, ta stap pa stap Pedrito tabata dal. E tatin e custumber di balia bay ful rond di e pista”.
Gerry Franca ta describi su motivacion pa skirbi su di dos buki pa mucha como: “Mi a skirbi e buki aki pa aporta na nos cultura y nos idioma Papiamento. Den e buki aki mi ta comparti mi recuerdonan, treciendo bek un poco di e ambiente di mi hubentud. E meta di mi buki ta pa promove lesamento y tambe pa tur mucha, na edad hopi jong siña cuida di nos flora y nos fauna”. Franca su prome buki tin como titulo ‘E storia di Carlito y e tapadera’ y e tin temanan similar na e di dos buki”.
Ilustracion: E bunita ilistracion ta di e artista local Elvis Tromp. Elvis ta conta algo di su experencia ilustrando e buki: “E bunita di e storia aki ta cu e ta hiba mi den mi hubentud y hopi cos mi por identifica mi mes cu nan. E ta humoristico y esey a hacie facil pa mi ilustra. Atencion a wordo poni na e Aruba di antaño p.e. e Carioca, Waf na unda nan tawata bende pisca. Mi a purba di hinca e storia den e epoca aya y mustra tambe cosnan cu realmente ta existi p.e. Misa di playa, e hotel etc. E biaha aki mi a usa e verf un tiki mas diki, ya como cu Carlito a cuminsa haya mas personalidad!”
Coreccion y redaccion tabata den man di sra. Desiree Correa. Desiree ta un escritor di buki hopi conoci. Desiree Correa a skirbi un resumen pa e portada di e buki ‘Carlito ta bay keiro’ pa duna hende un idea di e storia: “Juana a pasa man pa e bleki di flit. El a cuminsa flit tur caminda. Bestianan den cas, den cura y pafo di cura a cuminsa core den tur direccion. E pregunta cu tur bestia tabata haci: ta ken a pone Juana rabia asina hopi, cu el a pasa man pa e bleki di flit? Dicon niun hende sa na unda Carlito ta? Kizas el a haya flit den su curpa y awo e ta muriendo? Awa a basha henter anochi. Tur bestia tin miedo pasobra...kisas Carlito a hoga? Tin un tension grandi den mondi. Carlito a disparce. Y no ta Carlito so a disparce, un otro bestia tambe! Tur bestia di mondi a yuda pa busca tur caminda pero nan no por haya nan. ‘Carlito ta bay keiro’ ta un storia di suspenso y di amistad. “Carlito ta bay keiro” ta un buki pa tur nos muchanan entre 8 pa 10 aña.
Diseño grafico ta di Sheila Werleman (Smile art & Design). Sheila Werleman ta un profesional riba tereno di diseño grafico y e ta ilustra buki y revista di mucha. Parti di Sheila su trabou awor ta pa busca manera nan pa yuda y promove e artistanan local y regional pa crea material visual pa mucha. Asina enrikece e infancia di muchanan cu arte di Aruba. Sheila a yega di participa den Festival di buki pa mucha di Biblioteca Nacional Aruba.
Autobiografia
Gerald D. Franca (’51) ta bin di un famia di 10 ruman. Gerry a nace y a lanta na Schelpstraat 38 y aki el a biba te cu 1975. E ta tata di tres yiu, Ryan, Bryan y Jerrely Franca. Su señora ta sra. Rayza Franca Irausquin.
Na aña 1975 e la bay studia na Bogota, Colombia pa por logra un di su soñonan bira realidad y el a bay studia na Universidad Externado de Colombia y na Universidad Pontificia Javeriana. Na aña 1982 Gobierno a dune e encargo pa habri e prome oficina di Turismo di Aruba na Bogota, como director. Na aña 1988 el a bay biba na Merca (Chicago, Illinois) cu e mesun reto na.
Despues di a permanece na Merca un temporada el a bin biba bek Aruba, debi na salud di su mayornan. Semper el a gusta aporta den comunidad. El a forma parti di directiva di algun federacion. Na aña 2003 el a wordo eligi como presidente di Aruba Sport Unie cual puesto e ta ocupa te dia di awe. Actualmente e ta forma parti di directiva di Comision di Subsidio, Piscina Olimpico, Comision Premio Excelencia den Deporte y Conseho Nacional di Deporte y Salud.
E ta disfruta den su ora liber di e deporte Pickle Ball, skirbi buki y recorda e epoca di su infancia y hubentud. El a publica dos buki pa mucha na Papiamento, ‘’ Carlito y e tapadera’ y ‘ Carlito ta bay keiro’. E ultimo ta na benta na Van Dorp y De Wit store pa solamente 20 florin.
Carlito ta bay keiro / Gerry Franca
Alle dieren zijn in rep en roer nadat Juana met de spuitbus overal liep te spuiten. Opeens is Carlito, de gekko, verdwenen. Er heerst een spanning in de mondi omdat ze Carlito niet kunnen vinden. Alle dieren gaan naar hem op zoek. Maar zullen ze hem vinden?
In 2008 publiceerde Gerry Franca zijn eerste kinderboek getiteld ‘E storia di Carlito y e tapadera’. Het team dat meewerkt en bijdraagt aan deze 2e publicatie bestaat uit Elvis Tromp (illustrator), Desiree Correa (correctie en redactie) en Sheila Werleman (grafisch ontwerp).
Inspiratie voor dit boek over een toteki en zijn vrienden komt uit jeugdervaringen van Franca en herinneringen aan de omgeving waar de schrijver als kind opgroeide in het centrum van Oranjestad. Vriendschap, harmonie en liefde voor de natuur zijn de thema’s in dit Arubaans kinderboek. Gerry speelt in zijn verhalen met woorden en begrippen in Papiamento van vroeger die niet meer zo bekend zijn onder de jeugd. Hiermee probeert hij uitdrukkingen en zegswijzen die dreigen verloren te gaan te doen herleven voor de jongere generatie. Het boek is bestemd voor kinderen tussen 8 – 10 jaar. Illustraties: Elvis Tromp. Papiamento | hardcover | 48 pagina’s | UNOCA | Aruba | 2013 | 1e druk. ISBN 978 99904 1 697 8


text:
PARIS/DETROIT – Ford ta dispone na anuncia e salida di e presidente ehecutivo die compania, Mark Fields, como parti di un remodelacion den su direccion, un fuente den e compania a bisa.
E distitucion di Fields lo tuma luga den un momento di creciente malestar di e inversionistanan pa e evolucion bursatil y e perspectivanan di e empresa.
Forbes y New York Times a publica cu James Hackett, director di e division di ‘Ford cu ta traha riba vehiculonan autonomo, lo tuma e rienda. E anuncio di e compania lo por tuma luga mes pronto cu dialuna mes.
E accionnan di Ford a baha casi un 40 porciento desde cu Gields, di 56 aña, a tuma encargo di e compania tres aña pasa, ora cu a produci un recuperacion di e sector automotriz Mericano.
Awo, e benta di e vehiculonan den e pais ta cayendo y e margennan di rentabilidad di Fort ta bao di esunnan di su competencia, General Motors.
E board di Ford y su presidente, Bill Ford Jr. tabata descontento cu e evolucion di e compania y tabata kier mas garantia cu e inversionnan den autonan automatico, vehiculonan di coriente y servicionan di transporte lo a duna fruta.
E detayenan riba e posibilidad cu lo bay tin mas cambio den gerencia di e empresa no tabata mucho cla dialuna. Wall Street Journal a informa diadomingo cu e compania ta considerando puestonan nobo pa algun di e socionan principal di Fields.
“Nos ta enfocando den nos plan pa crea balor y den un crecimento rendabel,” un vocero di Ford na Europa a bisa, como respuesta na e informacionnan, rechasando comentar riba “speculacion of rumor.”
Fuente: http://lta.reuters.com
Ford lo retira su CEO Mark Fields
PARIS/DETROIT – Ford ta dispone na anuncia e salida di e presidente ehecutivo die compania, Mark Fields, como parti di un remodelacion den su direccion, un fuente den e compania a bisa.